Isslag er særdeles farligt i trafikken.

Den sidste uge af 2021 starter på smukkeste vis med god plads til solen. Fra morgenstunden er der ingen meldinger om rimtåge, som ellers drillede en del 2. juledag. Dagen er også startet iskold, og her til morgen er der udbredt frost i hele landet. Kort efter midnat blev der målt hele -15,4 grader i Horsens, som var nattens absolut laveste temperatur. Senere i eftermiddag og aften er der risiko for, at dele af landet rammes af isslag, som er farligt i trafikken. Solrig formiddag - flere skyer i eftermiddag Dagen lægger ud med flot vejr til det fleste, kun få skyer og prangende solskin. Det blæser dog en del allerede fra morgenstunden, og ved de østvendte kyster kan vinden blive frisk til hård. Sammen med den udbredte frost vil det føles meget koldt. Temperaturen stiger i løbet af formiddagen til mellem -3 og 0 grader. I eftermiddag presser en svag varmfront på fra syd, og det sender en del skyer ind over landet, navnlig de vestlige egne. Der er stadig mulighed for nogle solstrejf mod øst, men som eftermiddagen skrider frem, bliver der længere mellem dem. Temperaturen holder sig stadig på de mellem -3 og 0 grader, mens der lokalt ved kysterne godt kan komme en enkelt grads varme. Vinden tager en smule til, og lokalt kan man opleve en stiv kuling ved de østvendte kyster. Isslag i aften - pas på i trafikken Ud på den sene eftermiddag og aften trækker selve varmfronten ind over landet fra sydvest. I forbindelse med varmfronten kommer der nedbør, som til at starte med falder som sne, men som senere kan gå over i isslag. Isslag er særdeles farligt, da der er tale om underafkølede regndråber, der straks kan gøre veje og fortove spejlglatte. Man skal være varsom i trafikken, da isslag hurtigt kan give udbredt glatføre. Risikoen for isslag er størst i vest i den sene eftermiddag og ud på aftenen, mens der mod øst er risiko for den frysende nedbør i nat.